A Bizottság 545/2003/EK Rendelete
(2003. március 27.)
a 2092/91/EGK tanácsi rendeletben a harmadik országokból származó behozatalra előírt szabályozás végrehajtására vonatkozó részletes szabályok megállapításáról szóló 94/92/EGK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 223/2003/EK rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendeletre [2], és különösen annak 11. cikke (1) bekezdésére,
mivel:
(1) Azon harmadik országok jegyzékét, amelyek egyes, biogazdálkodási módszerrel nyert, a 2092/91/EGK rendelet 11. cikkének (1) bekezdésében előírt mezőgazdasági termékeinek származó termékeknek kell lenniük ahhoz, hogy a Közösségben forgalmazhatóak legyenek, a legutóbb a 2382/2002/EK rendelettel [3] módosított 94/92/EGK bizottsági rendelet [4] melléklete állapítja meg. Ezt a jegyzéket a 2092/91/EGK rendelet 11. cikkének (2) bekezdésének megfelelően készítették el.
(2) Costa Rica kérelmet nyújtott be a Bizottságnak a 2092/91/EGK rendelet 11. cikkének (1) bekezdésében meghatározott jegyzékbe való felvételére vonatkozóan. Hatóságai benyújtották a 94/92/EGK rendelet 2. cikkének (2) bekezdése értelmében szükséges információkat.
(3) Ezen információk megvizsgálása és a costa ricai hatóságokkal folytatott tárgyalások arra az eredményre vezettek, hogy Costa Ricán a mezőgazdasági termékek termelését és felügyeletét szabályozó szabályokat egyenértékűnek kell tekinteni a 2092/91/EGK rendeletben megállapítottakkal.
(4) Costa Ricáról a Közösségbe a 2092/91/EGK rendelet 11. cikkének (6) bekezdésének megfelelően jelenleg is folyik behozatal.
(5) A Bizottság helyszíni ellenőrzést végzett a Costa Ricán ténylegesen alkalmazott termelési és felügyeleti intézkedések szabályaira vonatkozóan, a 2092/91/EGK rendelet 11. cikkének (5) bekezdésének megfelelően.
(6) Továbbá, az ausztrál hatóságok tájékoztatták a Bizottságot, hogy egy felügyeleti szerv megszüntette a tevékenységét. Emiatt ennek a szervnek a nevét törölni kell a 94/92/EGK rendelet mellékletéből.
(7) Emiatt a 94/92/EGK rendeletet ennek megfelelően módosítani kell.
(8) Az e rendeletben előírt intézkedések összhangban vannak a 2092/91/EGK rendelet 14. cikkében említett bizottság véleményével,
ELFOGADTA EZT A RENDELETET:
1. cikk
A 94/92/EGK rendelet melléklete e rendelet melléklete szerint módosul.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. március 27-én.